2. METODOLOGIE ȘI INSTRUMENTE

Comisia a colectat feedback cu privire atât la foaia sa de parcurs, cât și la consultarea publică online (CPO) prin intermediul unor chestionare online. Feedbackul privind foaia de parcurs a fost analizat din punct de vedere cantitativ și calitativ pentru a identifica provocările, oportunitățile și prioritățile de acțiune. Consultarea publică online a combinat întrebări închise (la care participanții au răspuns alegând dintr-o selecție prestabilită de răspunsuri) și întrebări deschise (unde au avut libertatea de a scrie la alegere orice răspuns, folosind până la 1 000 de caractere pentru fiecare contribuție). Chestionarul din cadrul CPO s-a axat pe trei aspecte principale: (i) zonele rurale actuale, (ii) zonele rurale ale viitorului și (iii) guvernanța zonelor rurale.

Mai multe întrebări ale Eurobarometrului special 504 au făcut referire la situația zonelor rurale, la modul în care lucrurile s-au schimbat în perioada 2009-2020 și la obiectivele dezvoltării rurale, al doilea pilon al politicii agricole comune (PAC). Acest sondaj a fost realizat în UE-27 în perioada 3 august-15 septembrie 2020. În total, au fost intervievați 27 237 de cetățeni ai UE din diferite categorii sociale și demografice, în majoritatea cazurilor față în față, în limba lor maternă. Având în vedere impactul COVID-19 și măsurile ulterioare în materie de sănătate și siguranță, în unele țări interviurile față în față fie nu au fost posibile, fie au fost posibile doar într-o anumită măsură și au fost înlocuite cu interviuri online. Un sondaj special Eurobarometru Flash 491 a fost, de asemenea, realizat în UE-27 în perioada 9-18 aprilie 2021, pentru a evalua prioritățile pe care ar trebui să se axeze viziunea pe termen lung pentru zonele rurale. În total, au fost intervievați telefonic 25 841 de cetățeni ai UE. Sondajul a inclus următoarele subiecte: (1) investițiile UE în zonele rurale, (2) transportul și conexiunile cu zonele rurale, (3) consecințele pandemiei de COVID-19, (4) problemele de mediu în zonele rurale, (5) participarea rezidenților din mediul rural.

Inițiativa privind viziunea pe termen lung a fost, de asemenea, prezentată în cadrul mai multor evenimente organizate în întreaga UE pentru a afla punctele de vedere ale părților interesate din mediul rural și ale autorităților locale și regionale. Pentru fiecare eveniment, reprezentanții Comisiei au identificat principalele probleme evidențiate. De asemenea, au avut loc consultări specifice ale părților interesate cu autoritățile naționale care se ocupă de dezvoltarea rurală prin intermediul Comitetului de gestionare a dezvoltării rurale și cu părțile interesate din domeniul dezvoltării rurale prin intermediul Grupului de dialog civil privind dezvoltarea rurală, precum și în cadrul reuniunilor privind guvernanța ale rețelelor rurale din UE. Exercițiul de analiză prospectivă participativă pentru dezvoltarea viziunii, condus de Centrul Comun de Cercetare, a fost realizat în cadrul unei serii de reuniuni ale unui grup tematic privind viziunea pe termen lung pentru zonele rurale, înființat în cadrul Rețelei europene de dezvoltare rurală (REDR).

În plus, Comisia a pregătit, cu sprijinul REDR, un pachet pentru ateliere intitulat „Welcome to our Rural” (Bun venit în zona noastră rurală), furnizat în 22 de limbi ale UE și disponibil online, de unde rețelele naționale de dezvoltare rurală (RNDR) și alte părți interesate din mediul rural ar putut descărca materiale care să le permită să organizeze evenimente participative locale axate pe propria lor zonă locală și pe evoluțiile sale probabile și dorite de acum până în 2040. Rezultatele au fost raportate Comisiei în „fișele de recoltare”, care sintetizează rezultatele discuțiilor din cadrul atelierelor. RNDR-urile au adaptat materialele la condițiile lor locale, la timpul și resursele de care dispuneau. Unele grupuri au utilizat într-o foarte mare măsură modelele de documente în versiunile propuse; altele le-au utilizat într-o măsură mai mică; iar altele au dezvoltat mijloace suplimentare și creative pentru a surprinde opiniile părților interesate din mediul rural cu privire la viziunea lor asupra viitorului Europei rurale în 2040. Din cauza pandemiei de COVID-19, aproape toate atelierele s-au desfășurat mai degrabă virtual decât față în față. Detalii suplimentare privind rezultatele se regăsesc în raportul REDR „Rural Voices: A qualitative analysis of the findings from stakeholder workshops contributing to the Long-term Vision for Rural Areas” (Voci din mediul rural: o analiză calitativă a constatărilor atelierelor cu părțile interesate care contribuie la viziunea pe termen lung pentru zonele rurale).

În cele din urmă, în cadrul „Săptămânii viziunii pentru zonele rurale: să ne imaginăm viitorul zonelor rurale ale Europei”, o conferință participativă pe scară largă, organizată online de REDR în strânsă cooperare cu Comisia în perioada 22-26 martie 2021, au fost prezentate și discutate rezultatele diferitelor direcții de consultare și au avut loc discuții mai elaborate pe baza lor. Au fost organizate, de asemenea, ateliere specifice în jurul temelor principale (acestea au inclus opt ateliere participative, sesiuni plenare de lucru, 11 evenimente pe marginea acestora, ceremonia de decernare a premiilor „Rural Inspiration Awards” ale REDR, o „piață” în care diferite părți interesate și rețele și-au prezentat activitățile și inițiativele legate de viziune). Intenția a fost aceea de a le oferi participanților oportunități maxime de interacțiune, având ca finalitate formularea unor opinii colective cu privire la aspirațiile părților interesate în ceea ce privește viziunea pentru zonele rurale. Toate prezentările și informațiile din cadrul evenimentului sunt disponibile pe site-ul REDR.

3. ACTIVITĂȚI DE CONSULTARE

a. Consultare privind foaia de parcurs a Comisiei

Consultarea privind foaia de parcurs pentru viziune a fost deschisă pentru feedback în perioada 22 iulie-9 septembrie 2020. La aceasta au răspuns în total 198 de părți interesate, inclusiv organizații reprezentând interese regionale, rețele tematice, organizații internaționale, autorități publice (naționale, regionale și locale), organizații ale cetățenilor, reprezentanți ai mediului academic și cetățeni.

Marea majoritate a documentelor de poziție furnizate se refereau la conținutul inițiativei, spre deosebire de foaia de parcurs în sine (care s-a axat pe proces). În orice caz, contribuțiile părților interesate la acest exercițiu au fost, de asemenea, luate în considerare în cadrul analizei rezultatelor consultării publice online (CPO).

b. Consultarea publică online (CPO)

Consultarea publică, deschisă în perioada 7 septembrie-30 noiembrie 2020, a colectat în total 2 326 de răspunsuri din toate cele 27 de state membre și 87 de documente de poziție de la diferite părți interesate.

În ceea ce privește categoriile de părți interesate care au răspuns, 62 % au fost cetățeni (dintre care 52 % au precizat că locuiesc într-o zonă rurală și 9 % într-o zonă rurală îndepărtată), 9 % întreprinderi și asociații, 5 % instituții academice și institute de cercetare, 9 % autorități publice, 7 % ONG-uri, 5 % rețele de dezvoltare rurală și 2 % alți respondenți.

În aprilie 2021, a fost realizat un sondaj Eurobarometru Flash pentru a completa rezultatele CPO cu un eșantion reprezentativ al populației UE.

Rezultatele CPO pot fi consultate în „Factual Summary on the public consultation on the long/term vision for rural areas” (Raport factual al consultării publice privind viziunea pe termen lung pentru zonele rurale) și în „Synthesis of the online public consultation on the Long-term Vision for Rural Areas” (Sinteza consultării publice online privind viziunea pe termen lung pentru zonele rurale.

c. Eurobarometre

Aproape toți respondenții Eurobarometrului special 504 (95 %, + 3 puncte procentuale comparativ cu 2017) consideră că agricultura și zonele rurale sunt importante pentru viitor. Analizând tendința pe termen mai lung, proporția a crescut cu cinci puncte procentuale din 2009.

Respondenții au fost întrebați dacă situația zonelor rurale din țara lor s-a îmbunătățit, s-a înrăutățit sau a rămas aproximativ la fel în comparație cu zece ani în urmă. Un procent mai mare de respondenți consideră că lucrurile s-au îmbunătățit în ceea ce privește accesul la conexiuni la internet de mare viteză și la infrastructura de transport care face legătura cu orașele. În schimb, o majoritate relativă a răspuns că situația s-a înrăutățit în ceea ce privește oportunitățile de angajare și serviciile de sănătate (figura 3).